Врз основа на член 27 и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), а согласно член 109 став 9 од Законот за општата управна постапка (“Службен весник на Република Македонија“ бр. 124/2015), а согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20) постапувајќи по Жалбата изјавена од Граѓанската иницијатива Охрид SOS, поднесена против Основното јавно обвинителство - Струга, по предметот Барање за пристап до информации од јавен карактер, Директорот на Агенцијата за заштита на правото на слободен пристап до информациите од јавен карактер, на \_\_.\_\_.2022 година, го донесе следното

**Р Е Ш Е Н И Е**

1. Жалбата изјавена од Граѓанската иницијатива Охрид SOS, поднесена против Основното јавно обвинителство - Струга, заведена во Агенцијата под бр.08-85 на 01.04.2022 година, по предметот Барање за пристап до информации од јавен карактер, **СЕ УВАЖУВА.**
2. **Предметот се враќа на повторно постапување пред првостепениот орган.**
3. **Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.**

**О Б Р А З Л О Ж Е Н И Е**

Граѓанската иницијатива Охрид SOS, до Агенцијата за заштита на правото на слободен пристап до информациите од јавен карактер поднесе Жалба, заведена во архивата на Агенцијата под број 08-85 на 01.04.2022 година, поднесена против Основното јавно обвинителство - Струга.

Како што се наведува во Жалбата, Граѓанската иницијатива Охрид SOS на 23.03.2022 година преку електронска пошта поднела Барање за пристап до информации од јавен карактер до Основното јавно обвинителство - Струга, со кое побарала по електронска пошта да и се доставитави следната информација:

“ Бараме информација дали е поднесена обвинителен предлог или обвинителен акт во предмет против лицата К.Б. (58) од Скопје и правно лице – хотел Струга и против Д.Г. (37) од Вевчани од 2021 г.

(Предметот беше отворен во мај 2021 г. по поднесе кривична пријава од страна на СВР Струга поради постоење основи на сомнение за сторени кривични дела “злоупотреба на службената положба и овластување“ и “бесправно градење“ и против Д.Г. (37) од Вевчани, поради постоење основи на сомнение за сторенокривично дело “Узурпација на недвижности)“.

Основното јавно обвинителство - Струга постапувајќи по наведеното Барање истиот ден на 23.03.2022 година до Барателот преку електронска пошта доставил Допис во кој е наведено: “ ..Ве известуваме дека согласно Законот за јавно обвинителство и Правилникот за внатрешно работење на јавните обвинителства, податоци за предметите се даваат само на оштетени лица со кривично дело...“.

Незадоволен од добиениот Одговор на Основното јавно обвинителство - Струга, Барателот на информации на 01.04.2022 година до Агенцијата поднесе Жалба, заведена во Агенцијата под бр.08-85. Во Жалбата е цитирано. “...ОЈО – Струга одговори по електронски пат уште истиот ден со одбивање да ја достави информацијата“.

Агенцијата со допис бр.08-85 од 04.04.2022 година, преку е-маил ја препрати Жалбата до имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Основното јавно обвинителство - Струга на 06.04.2022 година до Агенцијата достави Одговор на жалба А.бр.03-28/22 од 04.04.2022 година, а во архивата на Агенцијата заведено под бр.08-85. Во Одговорот на жалба е наведено: “...Од наша страна на 23.03.2022 година преку имејл повторно беше одговорено со истиот одговор како на претходното барање, а тоа дека податоците кои ги бараат заедно со доставување на примерок од јавнообвинителската одлука не можат да се дадат на ниту едно друго лице освен на оштетеното лице со кривично дело, бидејќи Јавните обвинители имаат законско ограничување за давање на ваквата информација и списи согласно Законот за Јавното обвинителство и Правилникот за внатрешно работење на Јвните обвинителства. Во таа насока ОЈО – Струга изврши увид во предметот за кој се бара информација од јавен карактер и утврди дека во конкретниот предмет е поднесен обвинителен акт и постапката се води пред Основниот суд Струга, при што оваа постапка не е правосилно завршена.... а имајќи ги во вид одредбите од член 6 став 1 точка 4 од Законот за слободен пристап на информации од јавен карактер, како и став 3 од истиот член, а во врска со Прирачникот за спроведување на тест на штетност, ОЈО – Струга утврди дека во оваа фаза на постапката информациите кои се бараат претставуваат заштитетни интереси и не можат да се дадат во форма во која се барани...“. Во прилог на Одговорот на жалба сите списи во врска со предметот, како и Дописот А. Бр.03-28/2 од 02.03.2022 година, насочен до Барателот на информации, каде е наведено:“...Ве известуваме дека во ОЈО Струга по конкретната кривична пријава против лицата донесена е јавно обвинителска одлука“.

Агенцијата за заштита на правото на слободен пристап до информациите од јавен карактер, постапувајќи согласно одредбите од Законот за слободен пристап до информации од јавен карактер и расположливите предметни списи, ја разгледа Жалбата изјавена од барателот на информацијата, истата **ЈА УВАЖИ, и предметот го врати на повторно постапување пред првостепениот орган,** поради следното:

По разгледувањето на Жалбата, и другите списи во врска со предметот, Агенцијата утврди дека, **Имателот на информации не постапил целосно согласно одредбите од Законот за слободен пристап до информации од јавен карактер.**

Во врска со доставениот Одговор на барање на Основното јавно обвинителство - Струга преку електронска пошта до Барателот на информации со кое го известува барателот дека “Согласно Законот за јавно обвинителство и Правилникот за внатрешно работење на јавните обвинителства, податоци за предметите се даваат само на оштетени лица со кривично дело“, Агенцијата му укажува на имателот на информации за следното:

При повторното постапување по Барањето за пристап до информации од јавен карактер, е должен да постапи во согласност со членот 20 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019) кој гласи: “Ако имателот на информации позитивно одговори на барањето или ако барањето делумно или целосно го одбие за тоа ќе донесе решение“.

Барање за пристап до информации од јавен карактер може да се одбие **само** во согласнот со членот 6 став 1 од Законот за слободен пристап до информации од јавен карактер, односно само во случаите кои се наведени како исклучоци од слободниот пристап, по спроведен **задолжителен Тест на штетност**, регулиран во член 3 точка 6 и член 6 став 3 од Законот за слободен пристап до информации од јавен карактер.

Што се однесува на наводите во Одговорот на жалба дека: “Основното јавно обвинителство Струга спроевде тест на штетност, при што утврди дека бараната информација спаѓа во групата на заштитени интереси....во конкретниот предмет е поднесен обвинителен акт и постапката се води пред Основниот суд Струга, при што оваа постапка не е правосилна завршена...“ Агенцијата му укажува на Имателот на информации за следното:

Имателот на информации не го докажува тоа дека истото се однесува на “информација стекната или составена за истрага, кривична или прекршочна постапка, за спроведување на управна и на граѓанска постапка, а чие давање би имало штетни последици за текот на постапката“. Исто така Имателот на информации само наведува дека е спроведен тестот на штетност без да утврди дека со објавувањето на таквата информација последиците врз интересот кој се заштитува се поголеми од јавниот интерес, за што и не достави ниту еден доказ во прилог.

Во конкретниот случај доколку, бараните информации се стекнати или составени за кривична или прекршочна постапка, Имателот на информации е должен да го земе предвид и член 6 став 4 од Законот за слободен пристап до информации од јавен карактер, каде е утврдено дека: „ако документот или негов дел содржи информации од ставот 1 на овој член, што можат да се одвојат од документот без притоа да се загрози неговата безбедност, имателот на информации ги одвојува тие информации од документот и го известува барателот за содржината на останатиот дел од документот“.

Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение може да се поведе управен спор пред Управниот суд во рок од 30 дена од денот на неговото доставување.

Решено во Агенцијата за заштита на правото на слободен пристап до информациите од јавен карактер на \_\_.\_\_.2022 година, под бр. 08-85

**Директор,**

**Пламенка Бојчева**